НАРОДНО ЧИТАЛИЩЕ „МИНЬОР - 2006 г.”

гр. Бобов дол, ул.”Васил Коларов” №3, e-mail: chitali6te\_minior@mail.bg

ОТЧЕТ

ЗА ДЕЙНОСТТА НА НАРОДНО ЧИТАЛИЩЕ „МИНЬОР 2006“ ГРАД БОБОВ ДОЛ, ОБЛАСТ КЮСТЕНДИЛ ЗА ПЕРИОДА 01.01.2018 Г. – 31.12.2018 Г.

 Народно читалище „Миньор 2006“ отчита изпълнението на дейностите по годишната програма за 2018 година за развитие на читалищната дейност, разработени в изпълнение на чл.26а, ал. (2) от Закона за народните читалища.

 Българските читалища са мястото, в което се поддържат живи българските традиции, култура, прекрасните песни и танци, българските шевици. Те са място, където пламва огъня на българщината и остава завинаги в сърцата на всеки, който се докосне до нея.

 Читалище „Миньор 2006“ продължава своята народополезна дейност за утвърждаването му като естествен център за културно-просветна и творческо-развлекателна дейност. Днес със своята дейност читалището доказва, че е изградено на принципите на доброволността и е самоутвърждаващо се културно-просветно сдружение на всички граждани. Тук е мястото, където широк кръг деца и възрастни изучават културно-историческото наследство на родния край, занимават се с творчество.

 През 2018 година читалищната библиотека е посетена от 690 читатели, новозаписани 20 души. Децата от детска градина „Миньор“ направиха групово посещение. През 2019 година ще направим опит такива посещения да бъдат по-чести, за да предизвикаме интерес на децата към книгата от ранна детска възраст.

 ОСНОВНИ ЦЕЛИ В РАБОТАТА НИ ПРЕЗ ГОДИНАТА БЯХА:

Отстояване позициите на културно средище;

Обогатяване на културния живот;

Съхраняване на народните обичаи и традиции;

Развитие, обогатяване и подпомагане на любителското художествено творчество;

Предприемане действия за регистриране на библиотеката в читалището;

Работа по проекти.

 ПРИОРИТЕТНИ ЗАДАЧИ:

Работа в школи, клубове, формации, концерти, курсове, фестивали в страната и чужбина;

Реализиране регистрация на читалищната библиотека;

Кандидатстване, разработване и реализиране на проекти.

 Читалището ни е живата връзка на населението и подрастващите с нематериалното културно наследство. Утвърди се като активен участник в съхранението, представянето и популяризирането на българския бит и култура. Продължава да осъществява и участва в процеса на издирването на характерните за нашето населено място и региона обичаи, песни, танци и насърчава предаването им към поколенията. Работата в самодейните и художествено-творчески групи спомага за запазването на това наследство. Самодейните ни състави във всички свои участия достойно защитават името на читалището ни и спомагат за утвърждаване на авторитета му. За нашите самодейци се говори с уважение, пред вид постигнатите ни успехи. Гордост за нас е представянето на Фолклорен ансамбъл „Бобов дол“ в национални и международни фестивали в страната напоследък и в чужбина. Принос за отличните резултати, постигнати на всички наши участия са професионалните умения на нашите ръководители: главен художествен ръководител Антоанета Асенова-Данова, ръководител школа народно пеене Димана Боянова, ръководител школа тамбура Боян Боянов, ръководител школа народни танци Васил Георгиев.

За добрата спортна форма на младото поколение се грижи ръководителя на школата по бокс г-н Тихомир Иванов

Богат е културният календар на читалището ни:

19.01.2018 г. – Участвахме в благотворителен концерт за набиране на средства за лечението на Самуил Чавдаров Йорданов.

От 03.02. до 06.02. – По покана на българин, живеещ в Република Ирландия бяха изнесени два самостоятелни концерта в град Дъблин.

03.03. – Взехме участие в тържествен концерт, посветен на 140 години от Освобождението на България от турско робство, който се проведе в кв. „Христо Ботев“.

11.03. Гост на репетицията на школата по народно пеене и школата по тамбура беше гражданин от Япония, занимаващ се с фолклор, който изяви желание да се запознае с възможностите на нашите самодейци.

23.03. В камерен състав от няколко души взехме участие във фолклорния фестивал „Орфееви таланти“ град Пловдив. Спечелени бяха индивидуални награди – злато, сребро и един от нашите самодейци се завърна със спечелена стипендия.

31.03. Участвахме като гост изпълнители във фестивал по спечелен проект от община „Обеля“, София, който беше във връзка с Европредседателството ни.

03.04. Самодейци от ансамбъл „Бобов дол“ участваха в концерта на БНР София по повод излъчване на месечните награди за 2017 година.

01.04. – Традиционно взехме участие в конкурса „Звезди в радиото“ в гр. Благоевград.

На 22.04. Направихме записи на видеоклипове в ТВ „Родина“, които много често се излъчват. Клиповете реализирахме в парк „Рила“ в град Дупница.

На 29.04. продължихме със записи на видеоклипове на школата по тамбура към ансамбъл „Бобов дол“, отново в парк „Рила“ Дупница.

12.05. – Взехме участие в І-ви национален фолклорен фестивал „Зелен ми, зелен Гергьовден“ с. Мламолово.

24.05. Участвахме в празничната програма по повод Деня на славянската писменост и култура – 24 май.

26.05. Участвахме в концерт по повод празника на село Горна Козница.

От 08.06 до 11.06.2018 година участвахме във фестивал „С хора и танци на Беломорието“ – Република Гърция. Получихме ГРАД ПРИ за отлично представяне на фестивала.

22.06. Взехме участие в ХІІІ национален детски фолклорен фестивал с международно участие „Слънце иде“ село Дрен. Получихме голямата награда на кмета на община Радомир за цялостно представяне и много индивидуални златни, сребърни и бронзови награди.

На 27.05.2018 година представител на ансамбъл „Бобов дол“ взе участие в международен фолклорен фестивал град Сапарева баня. На него нашата самодейка Виктория Добрева спечели голямата награда на телевизия „Родина“ – реализиране на два безплатни видеоклипа.

16.07. Гости на редовна репетиция на самодейците ни бяха граждани от Германия, Италия и САЩ, които желаеха да се запознаят с българския фолклор и по-точна с фолклора от нашата област.

18.08. Участие на ансамбъл „Бобов дол“ в ХІІІ-ти фолклорен фестивал „Струма пее“ с. Невестино. Школата по народно пеене и тамбура спечелиха първо място. Получихме голям брой индивидуални първи, втори и трети места.

25.08. По покана на кмета на село Долистово взехме участие в програмата по повод празника на селото.

01.09. Взехме участие в празничната програма на село Граница, посветена на празника на селото.

08.09. По покана на кмета на село Мала Фуча участвахме в програмата по повод празника на селото.

20.10. Взехме участие в съпътстващо мероприятие на община Бобов дол по повод празника на града – открихме кинеложка изложба.

23.10. Изнесохме самостоятелен концерт, посветен на обявяването на Бобов дол за град.

На 26.10. Библиотеката на читалището беше посетена от децата от ЦДГ „Миньор“. В седмицата на четенето те с интерес разглеждаха детски книжки, с внимание слушаха детските приказки, стихотворения и басни, които им бяха прочетени.

04.11. Ансамбъл „Бобов дол“ взе участие в национален фолклорен фестивал „Пиленце пее“ град София. Певческата и инструментална школи спечелиха голямата награда ГРАД ПРИ. Спечелихме голям брой индивидуални награди, от които златни, бронзови и сребърни.

На 16.11.2018 година проведохме мероприятие, посветено на 75 години от спасяването на евреите в България от Холокоста. На него беше направена презентация от г-н Антон Велев – уредник в регионален исторически музей град Кюстендил. Самодейците изнесоха съпътстваща програма.

На 03.12. участвахме в програмата по повод запалване на елхата и посрещането на дядо Коледа в града.

22.12. Състоя се Коледното ни тържество с богата музикална програма. На тържеството на самодейците бяха раздадени календари за 2019 година. Децата и гостите бяха почерпени с лакомства.

В читалището ни функционира група по ушиване и избродирване на носии от различните фолклорни области, която съвместно със служителите от читалището изработва уникални фолклорни костюми, с които самодейците ни се представят. По този начин пестим финансови средства.

 Със своята загриженост и разумни решения читалищното настоятелство спомага за правилно използване на финансовите средства и организиране на дейностите по изпълнение на заложените в културния календар изяви и събития. Изключително важно за нас е финансовия ресурс, с който разполага читалището да бъде разпределен така, че да стига за обезпечаване на основните и допълнителни дейности в читалището. Да осигурим отопление през зимните месеци, да обогатим реквизита и осигурим всичко, което е необходимо за добро протичане на репетиционния процес в читалището, което пък е гаранция за нашето достойно представяне в участията.

 Тук е мястото да отбележим, че с определената държавна субсидия е трудно да се заплаща такса смет, въпрос, който би следвало да се обсъди от общинските съвети и читалищата бъдат освободени от тази такса, или поне намален промила за година.

 Това са основните видове дейности, заложени в устава и програмата, по които читалището развива и планира своята дейност.

 Оценяваме високо подкрепата на кмета на община Бобов дол г-жа Елза Величкова, на г-н Петър Петров – гл. експерт общинска администрация, на Общински съвет в лицето на зам.-председателя г-жа Елеонора Христова и много други съмишленици на читалищната дейност.

Направеното до момента е много, но нашата задача е да надградим и обогатим дейностите. Считаме, че посоката е правилна и ще продължим да обогатяваме дейностите в нашето читалище.

Читалището през 2018 г. е с три щатни бройки, а именно: документалист, реквизитор и работник библиотека.

Нашето читалище върви по пътя на утвърждаването си като един мощен информационно-културен институт, за който възрастта и етноса нямат значение. За нас е важно тук всеки да влиза с въпрос и да излиза с отговор, да влиза търсещ и да излиза намерил отговор на своите въпроси. Динамиката на живота в читалището е зададена от нашите потребители, всичко което вършим е с тях и за тях. Това са основните видове дейности, заложени в уставът и програмите, по които читалището развива и планира своята дейност. Това не ни пречи да бъдем една отворена система, която потребителя да допълни с нови идеи.

Съгласно ЗНЧ (чл. 26а, ал.(4))читалището представя ежегодно пред кмета и общински съвет доклад за осъществените читалищни дейности в изпълнение на годишната програма за дейността си и за изразходваните от приетата програма средства през предходната година.

ПРИХОДИ И РАЗХОДВАНИ СРЕДСТВА ПРЕЗ 2018 ГОДИНА:

 Работим по утвърдени субсидии, отпуснати от държавния бюджет и финансови постъпления от такси, членски внос и дарители.

Банкова наличност от минала година – 1467.53 лева

Държавна субсидия за 2018 г. – 66687.00 лв.

Такси – 10290.00 лв.

Членски внос – 130.00 лв.

Общият размер на изразходваните средства, постъпили в читалището през 2018 година е:

За хонорари на художествени ръководители на формации, работещи в читалището с внесен данък върху тях и период на плащане 01.01.2018 г – 31.12.2018 г. е в размер – 21717,73 лв.

Заплати на трудови договори – 20364.34 лв.

Осигуровки и данъци – 9160,78 лв.

Командировки служители – 274.81 лв.

Ел.енергия и вода – 4102,21 лв.

Услуга транспортно дружество (фестивали) – 3106.00 лв.

Разходи пътни ръководители – 3722,39 лв.

Годишна застраховка самодейци – 383.38 лв.

Носии (изработени от фирма) – 4708.00 лв.

Храна за самодейците при провеждане на тържества – 253.00 лв.

СОТ – 576.00 лв.

Интернет – 227.88 лв.

Спортни пособия школа бокс – 2400.00 лв.

Шивашки материали – 600.00 лв.

Канцеларски материали – 150.00 лв.

Отчетът за дейността на Народно читалище „Миньор 2006“ е приет на заседание на читалищно настоятелство и Общо събрание, проведено на 29.03.2019 година.

Председател НЧ „Миньор 2006“, И.Цурева